REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/265-16

14. novembar 2016. godine

B e o g r a d

ZAPISNIK

11. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 14. NOVEMBRA 2016. GODINE

Sednica je počela u 14,10 časova.

Sednicom je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Goran Kovačević, Radmilo Kostić, Olivera Pešić, Nikola Jolović, Momo Čolaković, Zoltan Pek, Goran Ćirić, Milorad Mirčić i Milan Lapčević.

Sednici su prisustvovali zamenici članova Odbora: Srbislav Filipović, zamenik Žike Gojkovića, Đorđe Kosanić, zamenik Vojislava Vujića i Vladimir Marinković, zamenik Milorada Mijatovića.

Sednici nisu prisustvovali članovi Odbora: Dušan Bajatović, Saša Radulović i Zoran Krasić, niti njihovi zamenici.

U toku rada po prvoj tački dnevnog reda članovi Odbora Milan Lapčević i Milorad Mirčić napustili su salu u kojoj se održavala sednica

U skladu sa članom 203. stav 3. Poslovnika Narodne skupštine, Odbor je na ovoj sednici organizovao razgovor sa kandidatima koji su se prijavili na javni konkurs za izbor dva člana Republičke komisije za zaštitu prava u postupcima javnih nabavki.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika Devete i 10. sednice Odbora -

1. Razgovor sa kandidatima za izbor dva člana Republičke komisije za zaštitu prava u postupcima javnih nabavki;

2. Utvrđivanje Predloga odluke o izboru dva člana Republičke komisije za zaštitu prava u postupcima javnih nabavki;

3. Konstatovanje prestanka funkcije člana Saveta guvernera Narodne banke Srbije Stojanu Stamenkoviću, istekom mandata.

\* \* \*

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike Devete i 10. sednice Odbora.

\* \* \*

**Prva tačka dnevnog reda**: Razgovor sa kandidatima za izbor dva člana Republičke komisije za zaštitu prava u postupcima javnih nabavki

Član Odbora Veroljub Arsić, predsedavajući Radne grupe za sprovođenje postupka za izbor dva člana Republičke komisije za zaštitu prava u postupcima javnih nabavki, obavestio je članove i zamenike članova Odbora da je, saglasno principima za sprovođenje testiranja kandidata, i na osnovu liste pitanja za test provere stručne osposobljenosti koju je Odbor utvrdio na Šestoj sednici održanoj 16. septembra, održano testiranje kandidata (16. septembra); da su na testiranje došli kandidati za koje je Odbor u prethodnoj fazi utvrdio da ispunjavaju uslove navedene u javnom konkursu; da su kandidati pre početka testiranja bili upoznati sa uslovima polaganja testa i principima za sprovođenje testiranja koje je Odbor prethodno utvrdio; da su članovi Radne grupe, odmah po obavljenom testiranju, pregledali testove, utvrdili rezultate i konstatovali da je od sedam kandidata koji su došli na testiranje, test položilo četiri kandidata.

Članovima Odbora su u materijalu za ovu sednicu dostavljene tabele sa osnovnim podacima i rezultatima testa za svakog od kandidata, kao i njihove prijave na predmetni konkurs sa biografijama. Takođe, u materijalu je dostavljena i prijava sa biografijom kandidata Jelene Stojanović za koju je Odbor, na predlog Radne grupe, odlučio da je oslobodi od polaganja testa, odnosno da joj se uvaži rezultat testa koji je polagala prilikom prethodnog javnog konkursa za izbor predsednika i dva člana Republičke komisije koji je bio sproveden u 2015. godini, posebno ceneći činjenicu da za testiranje kandidata u izbornom postupku koji je u toku važe isti principi za izradu i sačinjavanje predloga pitanja za test provere stručne osposobljenosti uz oblasti javnih nabavki, po kojima je sprovedeno i testiranje u 2015. godini (Peta sednica Odbora, 6. septembar 2016. godine).

Predsednik Odbora je potom predložila, a članovi Odbora prihvatili, da se razgovor sa kandidatima obavi pojedinačno, prema broju osvojenih bodova na testu, od najvećeg do najmanjeg.

Prvi je na razgovor pozvan kandidat za prvog i drugog člana Jelena Stojanović (ukupan broj osvojenih bodova - 39), koja je, nakon predstavljanja, odgovarala na pitanja koja su postavljali Milan Lapčević, Goran Ćirić i Veroljub Arsić.

Kandidat za drugog člana Svetlana Ražić (ukupan broj osvojenih bodova - 39) je, nakon predstavljanja, odgovarala na pitanja koja su postavljali Goran Ćirić, Aleksandra Tomić, Goran Kovačević, Veroljub Arsić i Momo Čolaković.

Kandidat za drugog člana Slaviša Milošević (ukupan broj osvojenih bodova - 38) je, nakon predstavljanja, odgovarao na pitanja koja su postavljali Aleksandra Tomić, Milan Lapčević, Goran Kovačević i Veroljub Arsić.

Kandidat za prvog člana Rastko Naumov (ukupan broj osvojenih bodova - 37) je, nakon predstavljanja, odgovarao na pitanja koja je postavljao Veroljub Arsić.

Kandidat za drugog člana Jasmina Pejaković (ukupan broj osvojenih bodova - 34) je, nakon predstavljanja, odgovarala na pitanja koja su postavljali Goran Kovačević i Aleksandra Tomić.

Kandidat za prvog člana Snežana Dobrinjac (ukupan broj osvojenih bodova - 24) je, nakon predstavljanja, odgovarala na pitanja koja je postavljala Aleksandra Tomić.

Po obavljenom razgovoru sa kandidatima, predsednik Odbora je zaključila raspravu po ovoj tački dnevnog reda.

**Druga tačka dnevnog reda:** Utvrđivanje Predloga odluke o izboru dva člana Republičke komisije za zaštitu prava u postupcima javnih nabavki

U raspravi po ovoj tački dnevnog reda učestvovali su: Veroljub Arsić, Aleksandra Tomić, Vladimir Marinković, Momo Čolaković i Goran Ćirić.

Tokom rasprave po ovoj tački dnevnog reda, članovi Odbora su diskutovali o predlozima kandidata za člana Republičke komisije, kao i o razlozima zbog kojih će podržati, odnosno neće podržati određene kandidate, posebno imajući u vidu činjenicu da je za prvog kandidata kao uslov propisan položen pravosudni ispit, dok je za drugog člana kao uslov propisan sertifikat za službenika za javne nabavke, odnosno položen pravosudni ispit.

Odbor je zatim pristupio glasanju o kandidatima za mesto člana (prvog i drugog) Republičke komisije.

Za Jelenu Stojanović, kandidata za (prvog) člana Republičke komisije, glasalo je svih 12 članova Odbora.

Za Rastka Naumova, kandidata za (prvog) člana Republičke komisije, niko od članova Odbora nije glasao.

Za Snežanu Dobrinjac, kandidata za (prvog) člana Republičke komisije, niko od članova Odbora nije glasao.

Za Svetlanu Ražić, kandidata za (drugog) člana Republičke komisije, glasalo je svih 12 članova Odbora.

Za Slavišu Miloševića, kandidata za (drugog) člana Republičke komisije, niko od članova Odbora nije glasao.

Za Jasminu Pejaković, kandidata za (drugog) člana Republičke komisije, niko od članova Odbora nije glasao.

Na predlog predsednika, Odbor je većinom glasova (11 za, jedan član Odbora nije glasao), utvrdio Predlog odluke o izboru Jelene Stojanović i Svetlane Ražić za članove Republičke komisije za zaštitu prava u postupcima javnih nabavki.

**Treća tačka dnevnog reda**: Konstatovanje prestanka funkcije člana Saveta guvernera Narodne banke Srbije Stojanu Stamenkoviću, istekom mandata

Predsednik Odbora podsetila je članove Odbora da je Odlukom o izboru Saveta guvernera Narodne banke Srbije koju je Narodna skupština donela na Petoj sednici Drugog redovnog zasedanja u 2012. godini, održanoj 13. novembra 2012. godine, za člana Saveta guvernera izabran Stojan Stamenković, na period od četiri godine, da je imenovanom mandat istekao 13. novembra 2016. godine, kao i da Odbor, na osnovu ovlašćenja iz člana 27. stav 3. Zakona o Narodnoj banci Srbije, treba da konstatuje prestanak funkcije imenovanom.

Povodom ove tačke dnevnog reda diskusije nije bilo.

Na predlog predsednika, Odbor je većinom glasova (11 za, jedan član Odbora nije glasao) doneo odluku o prestanku funkcije člana Saveta guvernera Narodne banke Srbije Stojanu Stamenkoviću, istekom mandata 13. novembra 2016. godine.

\* \* \*

U nastavku, predsednik Odbora je obavestila članove Odbora da će Odbor, u skladu sa članom 22. Zakona o Narodnoj banci Srbije, pokrenuti postupak za izbor novog člana Saveta guvernera koga bira Narodna skupština na predlog Odbora. S tim u vezi, predsednicima poslaničkih grupa u Narodnoj skupštini će u toku sutrašnjeg dana biti upućen pisani poziv da dostave predlog kandidata za člana Saveta guvernera sa biografijom kandidata i izjavom o prihvatanju kandidature, najkasnije do utorka, 29. novembra 2016. godine.

\* \* \*

Sednica je završena u 15,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Aleksandra Šašo dr Aleksandra Tomić